ಪಶ್ಚಿಮ ಬಂಗಾಳ

ಪಶ್ಚಿಮ ಬಂಗಾಳ ಭಾರತದ ಮೂಡಾಯಿ ಬಾಗೊಡು ಉಪ್ಪುನ ಒಂಜಿ ರಾಜ್ಯೊ. ಉಂದು ಬಂಗಾಳ ಕೊಲ್ಲಿದ ಬರಿಟ್ ನೆಲೆ ಆತ್ಂಡ್, ಅಂಚನೆ ೮೮,೭೫೨ ಚದರ ಕಿಲೋಮೀಟರ್ (೩೪,೨೬೭ ಚದರ ಮೈಲಿ) ಇಸ್ತೀರ್ನೊ ಈ ರಾಜ್ಯೊಗು ಉಂಡು. ೨೦೨೬ ನೇ ಜನಸಂಖ್ಯೆದ ಅಂದಾಜುದ ಲೆಕ್ಕೊಡು, ಪಶ್ಚಿಮ ಬಂಗಾಳ ರಾಜ್ಯೊದ ಜನಸಂಖ್ಯೆ ೧೦.೬ ಕೋಟಿ ಆದುಂಡು. ಜನಸಂಖ್ಯೆನ್ ಲೆಕ್ಕೊಗು ದೆತೊಂಡ, ಪಶ್ಚಿಮ ಬಂಗಾಳ ದೇಸೊಡು ನಾಲನೆ ಮಲ್ಲ ಅಂಚನೆ ವಿಸ್ತೀರ್ಣೊಡು ಪದಿಮೂಜನೆ ಮಾಮಲ್ಲ ರಾಜ್ಯೊ ಆದುಂಡು. ಅಂತರರಾಷ್ಟ್ರೀಯವಾದ್, ಪಶ್ಚಿಮ ಬಂಗಾಳ ಮೂಡಾಯಿಡ್ ಬಾಂಗ್ಲಾದೇಶ ಅಂಚನೆ ಬಡಕಾಯಿಡ್ ನೇಪಾಳ ಬೊಕ್ಕ ಭೂತಾನ್ ದೇಸೊಲೆದೊಟ್ಟುಗು ತನ್ನ ಗಡಿನ್ ಪಟ್ಟೊಂದುಂಡು. ಅಂಚನೆ ನಮ ದೇಸೊದ ಜಾರ್ಖಂಡ್, ಒಡಿಶಾ, ಬಿಹಾರ, ಸಿಕ್ಕಿಂ ಬೊಕ್ಕ ಅಸ್ಸಾಂ ರಾಜ್ಯೊಲೆದೊಟ್ಟುಗುಲಾ ಗಡಿನ್ ಪಟ್ಟೊಂದುಂಡು. ಪಶ್ಚಿಮ ಬಂಗಾಳ ರಾಜ್ಯದ ರಾಜಧಾನಿ ಕೋಲ್ಕತ್ತಾ. ಉಂದು ಭಾರತದ ಮೂಜನೆ ಮಾಮಲ್ಲ ಮಹಾನಗರ ಬೊಕ್ಕ ಜನಸಂಖ್ಯೆದ ಆಧಾರೊಡು ಏಳನೆ ಮಲ್ಲ ನಗರೊ ಆತ್ಂಡ್. ಪಶ್ಚಿಮ ಬಂಗಾಳ ಡಾರ್ಜಿಲಿಂಗ್ ಹಿಮಾಲಯದ ಗುಡ್ಡೆದ ಪ್ರದೇಶ, ಗಂಗಾ ಸುದೆತ ಮುಖಜ ಭೂಮಿ (ಡೆಲ್ಟಾ), ರಾರ್ ಪ್ರದೇಶ, ಕರಾವಳಿ ಸುಂದರಬನ್ಸ್ ಬೊಕ್ಕ ಬಂಗಾಳ ಕೊಲ್ಲಿನ್ ಉಲಯಿ ಪಾಡೊಂದುಂಡು. ಪಿರಾಕ್‌ದ ಕಾಲೊಡು ಗುಪ್ತೆರೆನ ಆಳ್ವಿಕೆಡ್ ಇತ್ತಿನ ಬಂಗಾಳ, ೭ನೆ ಶತಮಾನೊಡು ಗೌಡ ದೇಸೊದ ಸಮರ್ಥ ಅರಸೆ ಶಶಾಂಕನ ನೇತೃತ್ವೊಡು ಪ್ರಬಲ ಸ್ವತಂತ್ರ ರಾಜ್ಯವಾದ್ ಉದಿತ್ ಬತ್ತ್ಂಡ್. ಐರ್ದ್ ಬೊಕ್ಕ ಬತ್ತಿನ ಅರಾಜಕತೆನ್ ಕಡೆಮಲ್ತಿನ ಪಾಲ ವಂಶದ ಅರಸೆರ್ (ಗೋಪಾಲ, ಧರ್ಮಪಾಲ, ದೇವಪಾಲ) ಸಾಮ್ರಾಜ್ಯೊನು ವಿಸ್ತಾರ ಮಲ್ತ್‌ದ್, ನಾಲಂದಾ ಬೊಕ್ಕ ವಿಕ್ರಮಶಿಲೆತಂಚಿನ ಪ್ರಸಿದ್ಧ ವಿದ್ಯಾಕೇಂದ್ರೊಲೆದ ಮೂಲಕ ಬೌದ್ಧ ಧರ್ಮ ಬೊಕ್ಕ ಕಲೆಗ್ ಮಸ್ತ್ ಪ್ರೋತ್ಸಾಹ ಕೊರಿಯೆರ್. ೧೧ನೆ ಶತಮಾನೊಡು ಅಧಿಕಾರೊಗು ಬತ್ತಿನ ಸೇನ ಮನೆತನೊ ಹಿಂದೂ ಧರ್ಮ ಬೊಕ್ಕ ಸಂಸ್ಕೃತ ಸಾಹಿತ್ಯೊನು ಪೋಷಣೆ ಮಲ್ತ್ಂಡ್. ಆಂಡ, ೧೨೦೨ಡ್ ಬಖ್ತಿಯಾರ್ ಖಿಲ್ಜಿನ ದಾಳಿದೊಟ್ಟುಗು ಬಂಗಾಳೊಡು ಮುಸ್ಲಿಂ ಆಳ್ವಿಕೆ ಸುರುವಾತ್, ದೆಹಲಿ ಸುಲ್ತಾನೆರ್ ಬೊಕ್ಕ ಇಲಿಯಾಸ್ ಶಾಹಿ, ಹುಸೇನ್ ಶಾಹಿ ಮನೆತನೊಲೆದ ಆಡಳಿತರ್ದ್ ಬೊಕ್ಕ ಅಕ್ಬರನ ಕಾಲೊಡು ಉಂದು ಮೊಘಲೆರೆನ ವಶ ಆಂಡ್. ೧೭೫೭ದ ಪ್ಲಾಸಿ ಕದನೊಡು ನವಾಬ ಸಿರಾಜುದ್ದೌಲನ್ ಬ್ರಿಟೀಷೆರ್ ಸೋಪಾಯೆರ್. ಕಲ್ಕತ್ತಾನ್ ಅಕ್ಲೆನ ರಾಜಧಾನಿ ಮಲ್ತೊಂದು ಆಡಳಿತೊನು ಸ್ಥಾಪನೆ ಮಲ್ತೆರ್. ೧೯೦೫ಡ್ ಲಾರ್ಡ್ ಕರ್ಜನ್ ಕೊನತಿನ ಬಂಗಾಳ ವಿಭಜನೆ ತೀವ್ರ 'ಸ್ವದೇಶಿ ಚಳವಳಿ'ಗ್ ಕಾರಣವಾದ್ ೧೯೧೧ಡ್ ರದ್ದಾಂಡಲಾ, ಕಡೆಕ್ ೧೯೪೭ಡ್ ಭಾರತೊಗು ಸ್ವಾತಂತ್ರ್ಯ ತಿಕ್ಕಿಬೊಕ್ಕ ಬಂಗಾಳ ಧಾರ್ಮಿಕ ಆಧಾರದ ಮಿತ್ತ್ ಪಿರ ವಿಭಜನೆ ಆತ್, ಪಶ್ಚಿಮ ಬಂಗಾಳ ಭಾರತ ಒಕ್ಕೂಟದ ಅಧಿಕೃತ ರಾಜ್ಯವಾದ್ ಅಸ್ತಿತ್ವೊಗು ಬತ್ತ್ಂಡ್. ಉಲ್ಲೇಕ